Xufier tal-eks-Arriva kien illiberat minn akkużi ta’ mibegħda razzjali f’inċident li seħħ fuq karozza tal-linja fl-Imsida f’Ottubru ta’  tliet snin u nofs ilu. Antoine Vella kien akkużat mill-Pulizija li qajjem mibegħda razzjali meta kellem b’mod aggressiv koppja ta’ karnaġġjon skur u li inġurja lil Dr Yanika Bugeja li kienet passiġġiera fuq il-karozza tal-linja li fuqha seħħ l-inċident. Spettur tal-Pulizija xehed fost oħrajn dak li qaltlu l-Avukat Bugeja fejn qalet li xufier kellem b’mod aggressiv koppja ta’ karnaġġjon skur li kienu telgħin fuq ix-xarabank meta qalilhom “go, catch another bus”.  Madankollu dawn ma fehmuhx u baqgħu telgħin fuq ix-xarabank. Dr Bugeja qalet ukoll li x-xufier sabbat il-bqija f’idejn l-immigrant wara li tah karta tal-€5 u li qallu ‘do no touch my seat’ wara li beda jirritah iżomm mas-seat tiegħu. L-Ispettur xehed li meta Dr Bugeja rat dik l-attitudni tax-xufier qabdet u ddeċidiet li tinżel mix-xarabank u aktar tard marru flimkien jagħmlu rapport l-Għassa tal-Imsida. “A storm in a tea cup” Il-Qorti nnotat li l-prosekuzzjoni ma ressqitx lil mara tixhed biex tikkonferma dak li qal żewġha fir-rigward tal-inċident u straħet biss fuq ix-xhieda ta’ Tkelay Deres Tesfamariam, Dr Yanika Bugeja u Antoine Vella . Il-Qorti qalet li ħadd mix-xhieda ma qal li l-imputat f’xi ħin għajru minħabba l-kulur tal-ġilda tiegħu, jew minħabba r-reliġjon tiegħu u minħabba l-kultura tiegħu. Irriżulta biss li kien hemm battibekk miegħu għax ma xtaqux jirkeb fuq ix-xarabank li kien qed isuq għax il-mara tiegħu kellha tarbija f’idejha u kien hemm xarabank li kienet se tasal ftit minuti wara li kienet vojta. Il-Qorti qalet li minn imkien ma jirriżulta li l-intenzjoni tax-xufier kienet waħda li toffendi s-sentimenti ta’ Tesfamariam minħabba li għandu karnaġġjon differenti. Tant hu hekk, qalet il-Qorti li meta ra li l-kwistjoni kienet qed tisħon kien hu stess li waqqaf ix-xarabank u mar jitlob l-għajnuna tal-pulizija. Fil-fehma tal-Qorti din kienet kwistjoni ta’ nuqqas ta’ ftehim li kif jgħidu l-Ingliżi eskalt fi ‘a storm in a tea cup’. Fil-fatt il-Qorti qalet li aktar jidher li l-litiġju kien bejn l-imputat u Dr Bugeja u li kienu huma t-tnejn l-aktar li tlewmu. Fil-fatt ftit li xejn jirriżulta li x-xufier tkellem mal-mara tal-koppja barranija u fl-ebda ħin ma tkellem mar-raġel biex jikkoreġih jew aħjar biex jiggwidah fejn għandu jpoġġi jew joqgħod fuq ix-xarabank tiegħu. Għal dawn ir-raġunijiet il-Qorti lliberat lill-imputat mill-akkuża ta’ mibegħda razzjali.